**Szent György Napok 2019**

**Az irodalmi programokra meghívott vendégek rövid életrajza**

**Erdős Virág** (1968, Budapest): József Attila-díjas költő, író, drámaíró. Művészcsaládból származik, szülei bábszínészek, kiskorától megtapasztalhatta a színházi élet nyüzsgő forgatagát, ami ahhoz az elgondoláshoz vezette, hogy neki más művészi téren van közölnivalója. Az ELTE magyar–történelem szakára járt egyetemre, de csak a magyar szakot fejezte be, az írásban lelte meg azt a közeget, ahol személyiségének megfelelően kifejezheti önmagát. Írásművészetét Parti Nagy Lajos, Garaczi László és Hazai Attila alkotásaival is rokonítják. Szókimondó írásaival, radikális világlátásával hívja fel a figyelmet a társadalom ellentmondásaira. Eddig több mint tizenöt kötete jelent meg, a legutóbbiak az *Ötven plusz* (2018), és a *Hátrahagyott versek* (2017). A Litera portálon 2012-ben az év verse volt a *Na most akkor*… című írása. Több versét megzenésítették, ő maga is ír dalszövegeket, többek között a 30Y együttesnek, amely szintén fellépője az idei Szent György Napoknak.

A költővel április 29-én, hétfőn, 18 órától, a Szimplában László Noémi beszélget.

**Hartay Csaba** (1977, Gyula): költő, író. Több évig újságíróként dolgozott, 1996 óta közöl irodalmi folyóiratokban, eddig nyolc verskötete – legutóbb a *Fényképavar* (2016) –, három regénye – legutóbb a *Holtág* (2016) – jelent meg, valamint, 2018-ban, egy novelláskötete, az örök kamaszoknak az életbe történő berobbanását és a ’80-as évek keretbe szorított, erős szabadságvágyú társadalmi valóságát, annak meghatározó tárgyi világát mélyre ható derűvel ábrázoló *Rajongók voltunk*. A szerző Szarvason él, társtulajdonosként egy szarvasmarha-telepen dolgozik, ez ihlette 2015-ben *Nem boci!* címmel megjelent, ötven tehenésztörténetből összefűződő regényét, amely egyszerre illeszkedik a népi írók hagyományába és újítja meg azt erőteljesen és frissen. 2009 óta vezeti népszerű, *Viharsarki Kattintós* elnevezésű humorblogját, amelynek Facebook-oldala is igen keresett.

A költővel április 30-án, kedden, 19 órától, a Szimplában Bach Máté és Szonda Szabolcs beszélget.

**Bach Máté** (1983, Budapest): fotográfus. Szociális munkás szakon diplomázott, párhuzamosan fotózást tanult Magyarországon és Dániában. A tényfeltáró riportfotózás a szakmai eleme, a különböző kultúrájú emberek megismerése és bemutatása. Dolgozott hajléktalanszállón, élt együtt dél-magyarországi beás cigányokkal, mindezt fotósorozatban és dokumentumfilmben örökítette meg, akárcsak szarajevói és gucai tartózkodását, ahol „egy érzést keresett”, látogatását egy dániai idősotthonban, Helsinkiben, a Vajdasági Tanyaszínházban vagy egy bokszklubban. Jelenleg a Magyar Idők napilap és a Prae.hu kulturális portál fotóriportere. Bármerre jár, az élet kevésbé észrevehető, de erőteljes lüktetése érdekli fotográfusként is. *Vagány históriák* címmel több éve folytatja írókról, költőkről készített portrésorozatát, *Fénypecázás* című kiállítása és azóta is alakuló fotósorozata a mindennapokban élő pillanatok megtalálásáról szól, játékos-komolyan. 2014-ben jelent meg *Suit up!* *Írók öltönyben* című kötete, 2017-ben pedig, Izsó Zita íróval közösen, *Pesti nő* című könyve.

A fotográfus előadása május 1-jén, szerdán, 18 órától, a Magmában látható, hallható.

**Florin Lăzărescu** (1974, Doroşcani): próza- és forgatókönyvíró, a Jászvásári Nemzetközi Irodalmi és Műfordítói Fesztivál (FILIT) programigazgatója. Saját bevallása szerint szülőfalujában mesélő emberek között nőtt fel, és ez meghatározta későbbi irodalmi pályafutását. Íróként 2000-ben mutatkozott be a *Cuiburi de vâsc* című elbeszéléskötetével. Könyveit közel tíz nyelvre lefordították, magyarul eddig a *Mennyből a küldött* (*Trimisul nostru special*, 2009) és a *Zsibbadtság* (*Amorțire,* 2018) című regénye jelent meg. Filmes berkekben is ismert, főként Radu Jude rendezővel dolgozik együtt (társ)forgatókönyvíróként. Közös, többszörösen díjnyertes alkotásaik: *Lampa cu căciulă* (2006*), O umbră de nor* (2014), *Aferim!* (2015).

Az íróval május 2-án, csütörtökön, 18 órától, a Teinben Adrian Lăcătuș beszélget.